Vrou in voet geskiet, maar kom weg om hulp te ontbied | Netwerk24
Deur Hanti Otto 23 Oktober 2019 20:17
’n Gebreekte ruit en bloed op die vloer waar Elsa (73) en Peet (76) Grobler aangehou en Elsa in die voet geskiet is toe sy weggehardloop het om hulp te ontbied. Foto: Verskaf
Peet (76) en Elsa (73) Grobler, wat op ’n hoewe in Kromdraai in die Apiesrivier-omgewing noord van Pretoria woon, is in die vroeë oggendure deur drie aanvallers in hul huis verras.
Luidens bronne het Peet voorheen ’n beroerte gehad, wat Elsa genoop het om as die “gesonder een” te gaan hulp soek.
Hillel Coetzer, Noordstreek-veiligheidshoof van AfriForum, sê die rowers het ingebreek en die Grobler-egpaar oorval.
“Hulle is aangehou, maar nie vasgebind nie, terwyl die aanvallers geld geëis het. In ’n stadium het Elsa ’n kans gesien om te probeer ontsnap. Die rowers het haar probeer keer en op haar geskiet. Sy is op pad na buite in die voet raakgeskiet.
“Sy het egter uitgekom en na ’n ander huis op die hoewe gehardloop om hulp te ontbied,” sê Coetzer.
Die rowers het intussen gevlug met selfone, ’n skootrekenaar en Elsa se handsak.
Coetzer sê van die artikels is teruggevind, maar die verdagtes het weggekom.
Juan du Plessis van die GAC Risk Solutions-veiligheidsmaatskappy, sê hulle is onmiddellik na die toneel om te help.
“Ons het ook ’n ambulans en bystand ontbied. Ons het die vrou se handsak op die perseel gevind en die fone en rekenaar ’n paar kilometer verder.
“Die vrou is hospitaal toe geneem,” sê hy.
Coetzer sê AfriForum se Noordstreek het onlangs saam met GAC ’n beheerkamer in die omgewing op die been gebring ná verskeie aanvalle en inbrake in die omgewing.
“So kon ons dus dadelik hulp ontbied om te help, wat wys hoe belangrik samewerking tussen verskillende organisasies soos buurtwagte, veiligheidsmaatskappye en die polisie is om die gemeenskap meer weerbaar te maak,” sê hy.
Meer oor: Elsa Grobler | Pretoria | Vrou Vlug | Skietvoorval | Ontbied Hulp | Hoewe-Aannval